NBC
National Broadcasting Company (NBC) američka je komercijalna televizijska mreža u vlasništvu NBCUniversala, podružnice kompanije Comcast. Sjedište mreže nalaze se na adresi 30 Rockefeller Plaza u New York Cityju, s važnim uredima u Los Angelesu (10 Universal City Plaza) i Chicagu (NBC Tower). Dio je "velike trojke". NBC se ponekad naziva "paunovom mrežom" (engleski: Peacock Network) zbog logotipa na kojem se nalazi stilizirani paun u duginim bojama. Logo je predstavljen 1956. da bi se promovirala tadašnja inovacija emitiranja programa u boji, a upotrebljava se kao službeni znak mreže od 1979. Radio Corporation of America (RCA) osnovala je kompaniju 1926, a NBC danas predstavlja najstariju mrežu u SAD-u. Kompanija General Electric (GE) – koja je posjedovala i RCA i NBC sve do 1930, kada je obje kompanije morala prodati kao rezultat odluke o antitrustu – ponovo je preuzela NBC 1986. kupovinom RCA-a u vrijednosti od 6,4 milijarde dolara. Nakon GE-ovog preuzimanja NBC-ja, za glavnog izvršnog direktora izabran je Bob Wright, koji je na toj poziciji ostao sve do 2007. kada ga je zamijenio Jeff Zucker. Frencuska medijska kompanija Vivendi spojila je sve svoje dijelove s GE-om 2003, i samim time formirala NBC Universal. Većinski udio te kompanije preuzeo je Comcast 2011, a preostali udio, koji je bio u vlasništvu General Electrica, preuzeo je dvije godine kasnije. Zucker je nakon ovog preuzeća napustio NBCUniversal, a na njegovo mjesto postavljen je Steve Burke, bivši izvršni potpredsjednik Comcasta. NBC u potpunosti posjeduje 13 televizijskih stanica, a u partnerstvu je sa skoro 200 stanica širom Sjedinjenih Američkih Država i njenih teritorija, od kojih su neke dostupne i u Kanadi preko kablovskih/satelitskih kompanija i antene u područjima blizu granice sa SAD-om. NBC također održava ugovore o licenciranju svog brenda za međunarodne kanale u Južnoj Koreji i Njemačkoj.